वाळपयः ब्रह्मकरमळे ब्रह्मदेव देवस्थानाच्या वाठारांतलो वड 7 जुलयाक वादळी वाऱ्यान पडलो. हो वड सुमार 200 वर्सां आदलो आशिल्लो. वड पडिल्ल्यान ब्रह्मदेव देवस्थानाचे राखणे वण्टीचें कांय प्रमाणांत लुकसाण जालां.
 सत्तरी म्हालांतलें ब्रह्मकरमळी वाठारांतलें ब्रह्मदेव देवस्थान हें फामाद आसा. डिसेंबरांत जावपी ब्रह्मोत्सव हो गोंयांत विशेश प्रसिद्ध आसा. गोंयांतलें हें एकसुरें ब्रह्माचें देवूळ. ह्या देवळा कुशीक आशिल्लें वडाचें झाड खूब जाणां खातीर आकर्शणाचें केंद्र आशिल्लें.
 7 जुलयाक दनपारां 3 वरांच्या सुमाराक आयिल्ल्या वादळी वाऱ्यान वडाचें झाड हुमटून पडलें. ही म्हायती मेळटाच गांवच्या लोकांनी देवळा कडेन येवन परिस्थितीची पळोवणी केली. शेंकड्यांनी वर्सां सावन ह्या झाडाची पुजा करपाची एक वेगळे तरेची परंपरा गांवांत रुजू जाल्ली. ह्या झाडा संबंदान अदीक म्हायती दितना गांवच्या लोकांनी सांगलें, सुमार दोन पिळग्यां परस चड इतिहास ह्या झाडाक आसा. आयज आमचे जैवीक संपत्तींत वडाचीं झाडां उणीं आसात. दर वर्सा वनमहोत्सवा निमतान एक तरी वडाचें झाड लावपाची गरज आसा. हें झाड आशिल्लें थंयच आतां दुसरो वडाचो रोपो लावप म्हत्वाचें आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 